Een dood, sewe beseer in pretrit-fratsongelukDie Fire Ball-rit by die Ohio State Fair (Foto: Facebook) ŉ Pretpark in Ohio in die VSA het vandeesweek al sy pretritte onbepaald vir ondersoeke gesluit nadat een man Woensdag dood is en sewe ander mense beseer is toe een van die ritte weens meganiese redes skeefgeloop het. Volgens Fox News is minstens drie van die sewe beseerdes, tussen die ouderdomme van 13 en 41, in ŉ kritieke toestand in die hospitaal opgeneem. Die mense is glo almal van die sogenaamde Fire Ball-rit by die Ohio State Fair-pretpark geslinger toe dié masjinerie van die rit onklaar geraak het. ŉ Video van die voorval wat op sosiale media versprei is, wys hoe ŉ gedeelte van die harnas waarin die passasiers sit losbreek en met sommige passasiers na die grond tuimel terwyl ander deur die lug geslinger word. John Kasich, Ohio se goewerneur, het die pretpark verbied om verdere ritte aan te bied totdat die ondersoek voltooi is. “Dit is ongelooflik hartseer dat so iets moes gebeur het en dat ŉ lewe hierdeur geneem is. Ek sal seker maak dat die ondersoek deeglik gedoen word. Ons betuig ons medelye aan die slagoffers se familie en vriende,” het hy in ŉ verklaring gesê. Volgens die pretpark is die masjinerie vir die ritte die afgelope ruk gereeld en betyds gediens. Die oorsaak van die voorval is steeds nie bekend nie. “Ons is tans besig met die ondersoek en sal die jongste inligting weldra aan die publiek bekend maak,” het die Ohio-pretpark in ŉ verklaring gesê. Maroela Media plaas nié die video van die voorval nie omdat dit te sensitief van aard is.